Peder Ås eier en primitiv liten fjellhytte med tilhørende arealer ved Snubba i Nordland kommune. Til tross for hyttas gammelmodige stil, uten innlagt vann og strøm, er det hans fristed på jord. Det tar omkring 45 minutter å gå til hytta fra nærmeste parkeringsplass, som ligger 10 minutter unna Snubba sentrum med bil.

Ca 250 meter fra hytta ligger det en multemyr som på høsten praktisk talt bugner av multer. Peder har i mange år plukket på myren selv, både til eget bruk og til salg til bekjente som ikke er prisgitt et slikt multegilde som han selv disponerer. På grunn av en skade Peder pådro seg på en safaritur i Afrika for om lag 20 år siden, har imidlertid plukkingen avtatt noe. På denne fatale safarien hadde Peder likevel fått med seg et stykke elfenben hjem, som han fikk laget et skilt av. Skiltet var om lag 40 cm i bredden og 20 cm i høyden. På dette skiltet hadde han fått inngravert «Peders multemyr, plukking uten tillatelse ikke tillat!». I tillegg til dette, fikk han innrammet skiltet i rosa neonlys i led, som skulle lyse i mange år, og derfor gjøre skiltet godt synlig i lang tid. Dette skiltet fikk han montert ved den naturlige adkomstveien til myren, og skiltet sto her til skrekk og advarsel for uvedkommende multejegere.

For om lag 15 år siden, inviterte Peder med seg sin gamle skolekompis, Hans Tastad, til hytta. De skulle nyte en rolig helg til fjells med gamle røverhistorier, multeplukk og avslapning. Ut på kveldingen den andre kvelden, begynte Peder å beklage seg over skaden han hadde pådratt seg i møte med en gnu i Afrika, som medførte at han nå ikke kunne gå like langt som før, og derfor ikke klarte å plukke like mye multer som tidligere. Han syns det var trist med alle multene som år etter år ble stående urørt, og som ikke fikk utnyttet sitt fulle potensiale som pålegg og juledessert i de mange hjem rundt Snubba. Hans Tastad, som selv verken disponerte multemyr eller hytte, men derimot en frisk kropp, delte Peders sorg over dette. Han tilbød seg å plukke noen kilo multer på myren hvert år, mot at Peder skulle få smake når han ønsket det. Dette syns Peder var en strålende ide, og begynte straks å utforme en tekst i hytteboka. Teksten lød: Hans Tastad skal få plukke multer på min, Peder Ås, multemyr så lenge jeg og han lever.

Hans Tastad var begeistret over hva som hadde kommet ut av hans gamle bekjentskap med Peder, og tenkte at den som venter på noe godt venter ikke forgjeves. Alt neste dag tok han fatt på multeplukkingen med ny iver, og avtalte med Peder at han skulle komme opp igjen neste helg for å plukke mer, men da kun på en dagstur. Bruksretten til multemyren ble aldri tinglyst, men dette anså ikke Hans og Peder for å være et problem, så lenge de selv var innforstått med avtalen.

Årene gikk, og i det herrens år 2023, plukket fremdeles Hans Tastad multer på Peders myr hvert år. Peders gamle skade bedret seg aldri, og til tross for ulempene dette medførte, var han glad for at multene på myren hans ble plukket. Han fikk noen kilo multer av Hans hvert år, som gikk til personlig bruk og ble gitt bort i gave når han ble invitert på middagsbesøk. Det gamle skiltet som Peder hadde fått laget, hadde imidlertid forfalt kraftig siden det ble satt opp. Led-lysene som omkranset skiltet, hadde nå sluttet å lyse, og skiltet selv hadde grodd til, slik at man nå måtte gå svært nær for å kunne se hva som sto. Det var heller ikke så synlig i terrenget, ettersom vær og vind hadde gjort at det var mer eller mindre falt ned, og nå kun lå på bakken i stedet for å trone over multemyra med sitt avskrekkende budskap. På grunn av Peders skade hadde han ikke kapasitet til å gjøre noe med dette, og Hans Tastad så heller ingen grunn til å gjøre dette, all den tid han hadde plukket multer på myra uten selskap av noen andre enn mygg.

Marte Kirkerud var en gammel krok som hadde levd hele sitt liv i Snubba. Hun var en ivrig høster, og siden hun ble pensjonist brukte hun flerfoldige timer i ukedagene på å plukke hva naturen hadde å by på. I helgene passet hun barnebarna, mens foreldrene dro på helgeturer til diverse storbyer. I Martes oppvekst hadde foreldrene vist henne en myr et stykke unna Snubba sentrum, som foreldrene hadde plukket multer på siden de selv var barn. Marte hadde videreført denne tradisjonen, og plukket selv multer på myra, mer eller mindre hvert år, avhengig av om hun orket gåturen eller ikke. For omkring 20 år siden hadde hun sett at det var dukket opp et skilt ved myren, hvor en eller annen noksagt hevdet å eie myren. Marte var imidlertid klar over allemannsretten, og tenkte at den måtte denne «Peder» lengre opp på vidda med.

En lørdag i august 2023 var Hans Tastad på vei til myren for å sanke litt multer. På grunn av en god sommer i nord, hadde han fått nyss i at noen multer allerede var blitt modne. Når han kom opp på myren fikk han imidlertid et sjokk. Det sto en gammel dame i Peders myr og plukket multer i et rasende tempo. Han gikk tvert bort til den gamle damen, som viste seg å være Marte Kirkerud, en gammel ringrev i Snubba, og utbrøt at her kunne hun ikke plukke, da det var Peder Ås’ myr, og han var den eneste som hadde rett til å plukke multer her. Marte, som denne lørdagen hadde fått fri fra barnepass, siden barnebarna denne helgen skulle bli med foreldrene på helgetur til metropolen Tromsø, hørte imidlertid dårlig på dette øret. Hun svarte at hun hadde alltid plukket multer her, og det aktet hun å fortsette å gjøre. I tillegg var det ikke slik at noen kunne eie en multemyr, det var underlagt allemannsretten.

Hans Tastad raste fra stedet, og dro rett til Peder Ås’ hus i Snubba. Her informerte han Peder om hva han hadde sett, og de to drøftet så hva de skulle gjøre videre. Peder hadde ikke selv vært på hytta denne helgen, og han hadde heller ikke sett at noen andre enn Hans hadde plukket multer på myren hans noensinne.

Marte, Hans og Peder kranglet mye de påfølgende ukene, men kom ikke til enighet om hvem som hadde rett til å plukke multer på myren. Hans og Peder bestemte seg derfor for å gå til søksmål mot Marte.

*Skrevet av Anna Berthelsen Lagaard, advokatfullmektig i SANDS.*